Ithaka Maria

Elukäik

Gyrcelea-Ithaka-Maria sündis 21. juunil 1979. Keerulise nime, mida tuleb hääldada "gürkeelea-ithaaka-mariia", pani talle tema isa Peeter Pruuli.
Ithaka Maria hakkas muusikaga tegelema väga noorelt. Juba 5-aastasena viidi ta Tallinna Muusikakooli klaveritundidesse. Ithaka Maria on õppinud klassikalist muusikat Tallinna Muusikakeskkoolis, Georg Otsa nimelises Tallinna Muusikakoolis ja Eesti Muusikaakadeemias.
1995. aastal osales Ithaka Maria konkursil, kus otsiti populaarsesse gruppi Best B4 uut liiget, ja osutus valituks. Ithaka Mariast sai pea pärast ansambliga liitumist Best B4-i juhtfiguur. Bändilt ilmus 1996. aastal album "Best B4" ja sellelt ka raadiosinglid "Sa valisid mind", "Ma armastan luuserit", "Ma tahan sind, sa vajad mind", "Sinu tundeid ei vaja", "Ei taha kuuluda sulle" ning peale plaati veel "Kui sa kinni hoiad mind" ja "Must ja valge". Lauludele "Sa valisid mind" ja "Ma tahan sind, sa vajad mind" filmiti ka muusikavideod (režissöör Masa). 1997. aasta sügisel lõpetas Best B4 tegevuse ja Ithaka Mariast sai sooloartist esinejanimega Maria. Oma esimesel sooloartistina tegutsemise perioodil andis ta välja kuus raadiosinglit: "La-la-la", "Ma tahan olla ingel", "Kui see on õnn", "Dii-dii-dii, daa-daa-daa", "Ma võidan, sa kaotad kõik" ja "Video".
Laulukirjutajana tegi Ithaka Maria oma esimese ja väga eduka katsetuse 1997. aastal, kui kirjutas koos Tomi Rahula ja isa Peeter Pruuliga laulu "Mere lapsed", mis osales 1998. aasta Eurovisiooni lauluvõistlusel Birminghamis (esitaja Koit Toome).
2001. aastal pani Ithaka Maria kokku ansambli Slobodan River, mis esitas põhiliselt lauljatari omakirjutatud laule. Ansamblil ilmus 2004. aastal album "Surrounded", mille pealt ilmus kaheksa raadiosinglit: "Unpopular Song", "True-Blue Guide", "Keep On Trying", "What A Day", "We'll Never Say Goodbye", "Surrounded", "Rare Bird" ja "A Girl In A Push Up Bra", millele valmis ka muusikavideo (režissöörid Aleksi Koskinen ja Masa). Ansambliga Slobodan River osales Ithaka Maria kaks korda Eurovisiooni Eesti eelvoorus (2003. aastal lauluga "What A Day" ja 2004. aastal lauluga "Surrounded").
Alates 2006. aasta suvest otsustas lauljatar taas jätkata sooloartistina ja võttis oma esinejanimeks nüüd juba kaks oma kolmest eesnimest – Ithaka Maria.
2006. aasta juulis ilmus Ithaka Maria esimene singel "Take A Ride" / "Paremaid päevi", mille tootis tuntud Rootsi produtsent Per Sunding. Sama aasta sügisel alustas Ithaka Maria ja tema Eesti meeskond koostööd teise kuulsa Rootsi produtsendi Adam Kvimaniga. Selle koostöö esimese viljana ilmus singel "Confession", millele filmiti ka muusikavideo (režissöör AJ Annila).
2009. aastal ilmus Ithaka Maria esimene album "A Little Wicked", millelt on seni peale "Take A Ride" / "Paremaid päevi" ja "Confession'i" ilmunud raadiosinglitena veel "The Doll" (produtsent Adam Kviman), millele filmiti video Kuubal (režissöör Michel Miglis), "My Life" (produtsent Adam Kviman), "Heaven On Earth" (produtsent Gordon Raphael), "A Little Wicked" (produtsent Adam Kviman), "One Last Dance" (produtsent Alar Kotkas), "Champions (Devils & Angels)" / "Tšempion (Deemon ja inglid)" (produtsent Gordon Raphael), "Just For You" / "Sinu Jaoks" (produtsendid Alar Kotkas ja Tony Malm) ja "Place Like Hell" (produtsendid Patrik Bartosch ja Maurits Carlsson). Lauluga "One Last Dance" osales Ithaka Maria konkursil "Eesti laul 2009" (Eurovisiooni Eesti eelvoor), laulule valmis ka video (režissöörid Magnus Müürsepp ja Ergo Kuld). Pea kõik laulud albumil "A Little Wicked" on Ithaka Maria kirjutatud, samuti on lauljatar kõikide laulude kaasprodutsent. 2010. aastal ilmus albumist "A Little Wicked" remiksitud versioon, mis sisaldab remikse produtsentidelt USA-st, Kanadast, Saksamaalt, Prantsusmaalt, Itaaliast ja ka Eestist. Enim on Ithaka Maria muusikat remiksinud noor Eesti tantsumuusikaprodutsent Tony Awake.
2011. aasta jaanuaris ilmutas Ithaka Maria ülimenukaks osutunud singli "Hopa'Pa-rei!" (produtsent Kristo Kotkas), millest valmis ka muusikavideo (režissöör Martin Saar).
Alates 1995. aastast teeb Ithaka Maria koostööd produtsendi/mänedžeri Alar Kotkasega, kes on olnud pea kõikide lauljatari seni ilmunud albumite, singlite ja muusikavideote vastutav produtsent. Ithaka Maria on plaadifirma MIG Music artist.
Ithaka Maria on osalenud saatejuhina TV3 suurprojektis "Eesti otsib superstaari" (2009), laulja-treenerina TV3 saatesarjas "Laulud tähtedega" (2008) ning staartantsijana Kanal 2 hittsaates "Tantsud tähtedega" (2010). Samuti on lauljatar osalenud kodumaistes teleseriaalides "Kelgukoerad" ja "Unistuste agentuur".

Eraelu

1997. aastal abiellus Gyrcelea-Ithaka-Maria Pruuli klahvpillimängija ja laulukirjutaja Tomi Rahulaga. 3. juulil 2002 sündis tütar Agathe Vega Rahula. Abielu lahutati 2004. aastal. 
Aastatel 2012–2017 oli tema elukaaslane Tallinna Kalevi amatöörjalgpallur ja ärimees Aleksei Savitski. Suvel 2013 sündis neil tütar Mira Theresa, suvel 2015 poeg.